정조 1년
丁酉三月十五日辰時。上御興政堂。晝講。大臣備局堂上。引見入侍時。知事蔡濟恭。特進官李重祜。參贊官李亨逵。侍讀官朴在源。檢討官李謙彬。假注書鄭東浚。事變假注書李運彬。記注官金鳳顯。記事官林錫喆。宗臣西春君燁。武臣行副護軍白東俊。左議政金尙喆。右議政鄭存謙。兵曹判書蔡濟恭。知中樞府事具善復。行工曹判書具允鈺。左參贊李重祜。行副司直尹得養。吏曹參判沈履之。同中樞府事李漢膺。刑曹參判鄭一祥。行都承旨洪國榮。司諫朴天衡。持平成鼎鎭。以次進伏訖。上讀前受音訖。在源讀自九年春。至聖人所書之意矣。上讀新受音訖。在源曰。古人云災異之見。皆由天人之相感。天道杳茫。雖未知某事之爲某應。而一念之間。災祥立見。捷似影響。聖人作春秋。凡書災異。非但爲記時政之得失。實爲後世人君監戒之道。伏願深加體念焉。謙彬曰。經云天王。使南季來聘諸侯。若行朝覲之禮。則天子。當行時聘之好。而今無朝覲之禮。只行時聘之禮。故胡氏。據周禮時聘之禮而譏斥之。蓋周禮。卽周公之所制。而爲周家所用之法也。法非不美。而成康以後。不能行其法。以至王室陵夷。名分蕩然。可不惜哉。不特周家。漢唐以後。有國者各有治國之規。漢有漢家之法。唐有唐家之法。而後王不能遵守舊制。終至于亂。至於我朝。列聖朝。以仁義二字傳受。而至于今治平矣。玆當嗣服之初。以前史爲元龜。而益加聖念。申明舊典。是臣區區之望也。上曰。好矣。濟恭曰。上下番。皆陳文義。別無贅陳。而洪範曰。惟君作威作福。威福二字。卽人君之柄也。而至於征伐不稟。則可見天王之失威福。此不獨在下者失。亦自上而失也。重祜曰。春秋一書。記時政之得失。災異之隱現。卽後世君辟柯鑑之則也。亨逵曰。經筵上下番。已陳奏。別無更陳者矣。上曰。春王正月。何以謂夏之正月也。濟恭曰。胡傳則春王正月。謂以至月。卽爲夏之正月也。上曰。至月雷發。可見一陽之生。而今稱災異。何也。亨逵曰。至月雷發。强引一陽之已動。謂以不災矣。命經筵先退。上曰。大臣進前。尙喆存謙進伏。尙喆曰。近日風日不好。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。此平安監司徐命膺狀啓也。備陳種糧不足之狀。仍請道內還穀留庫中。量宜加分事。請令廟堂。稟處矣。今此狀聞中。邑無分等之事。穀無定數之請。廟堂亦何以懸空遙度乎。尤甚邑三分一。之次邑四分一。稍實邑五分一。隨其緩急。量宜加分事。分付。何如。上曰。依爲之。出擧條尙喆曰。此忠淸監司徐有隣狀啓也。備陳道內還穀不足之狀。仍以爲無論尤甚之次稍實等邑。就還軍餉留庫中。持許參酌加分事。請令廟堂。稟處矣。本道雖不至歉荒。方春勸農之時。種糧所需。不可不恤。尤甚邑三分一。之次邑四分一。稍實邑五分一。特許加分。俾令接濟之意。分付。何如。上曰。依爲之。出擧條尙喆曰。此統制使李邦綏狀啓也。以爲慶尙左水營四戰船失火。只及上粧。而雖不全船燒燼。該水使白東毅。常時不能檢飭之失。在所難免。令廟堂稟處爲請矣。取考前例。則丙子年。全羅水營戰船二隻全船燒燼。故其時有該水使拿處之事。而此則雖與全船燒燼有異。其在懲後之道。亦不可無飭。前水使白東毅。罷職。何如。上曰。依爲之。出擧條尙喆曰。此平安監司徐命膺狀啓也。枚擧朔州府使李仁彬報牒。以爲本府民家。偶然失火。延燒爲四十二戶。失火民人等處。會付米。考例題給事。請令廟堂。稟旨分付矣。此是應行之典。依請擧行之意。分付。何如。上曰。依爲之。出擧條尙喆曰。此全羅監司李普行狀啓也。枚擧樂安郡守申致權報牒。以爲乙酉年郡守田光尹。各樣還米一千四百九十七石零。濫用虛錄。故其後每年一百石式。自官徵捧於田光尹處。而如不準捧。則當該郡守。解由拘礙事。筵稟定式矣。年年徵督。終無一石備送之事。前後郡守。一經此邑。便同廢錮。每當秋捧。圖遞爲事。故迎送之弊。殆無虛歲。其中數三人。至於自備替納之境。而仍未捧之數。尙爲九百餘石。因一光尹之不法。公穀之年久虛留。多人之無故坐廢。誠邑民之大弊。前郡守田光尹。依先朝傳敎定配。同郡一一徵納解由拘礙事。其在恤邑弊之道。宜有變通之方。而成命之下。臣不敢仰請。竝令廟堂稟處矣。光尹所犯。罪在罔赦。而各樣米穀之卽今未捧。尙有九百餘石。若欲督納於光尹。則其雖椎剝。更無可往之路。若欲分徵於其後守令。則前倅負逋之責納於後倅者。終有傷於國體。況以此之故。爲此倅者。若到十朔之限。則百計圖罷。十年之間。其所遞易。已過十人。若此不已。樂安一郡。其將廢棄後已。道臣之有此狀請。誠亦不得已也。俄於賓廳。與諸宰有所消詳。而其所矯捄之道。實無他策。光尹則更施重律。未捧米九百餘石。特許蕩減之處分。似爲得宜。故敢此仰達矣。上曰。右相與諸堂之意。何如。右議政存謙曰。光尹之當初勘律。失之太寬。後倅之替納前逋。未免苟艱。使之拘於解由者。本爲公穀準捧之計。而雖以已然之驗觀之。徒有徵捧之虛名。未見收納之實效。況其勢同弩末。而旣絶已徵之路。新當敗局者。又無備納之望。則欲免廢錮。限圖罷。勢所必至。遞易相仍。逐歲迎送。本來至殘之邑。仍至廢棄之境。道臣變通之請。誠爲得宜。到今求弊之道。惟宜重勘光尹之罪。蕩減未捧之米。事面正當。此外似無他善後之策矣。濟恭曰。國穀之公然蕩減。雖甚重難。該郡之因此廢棄。尤涉悶慮。較量彼此。不無輕重。重勘光尹之罪。俾知國法。蕩減未捧之米。以蘇邑瘼。似爲目下矯捄之策矣。善復曰。因田光尹事。邑民之弊。有不可勝言。善後之策。無過於大臣所奏矣。允鈺曰。光尹之逋。使後官替納。已是苟簡之政。而邑弊以此難支。則實非細憂矣。近千石國穀之一時蕩減。雖甚可悶。十數年分徵。收殺無期。其在正事面蘇邑瘼之道。光尹則重繩。穀物則蕩滌。似好矣。行副司直尹得養曰。臣亦與聞於賓廳商確矣。國穀雖難蕩減。重勘光尹之罪。軫念民邑之弊。宜有輕重之別矣。右參贊李重祜曰。近千石國穀。一竝蕩減。雖爲可悶。而守令之數遞。民邑俱弊。宜有朝家軫念之道矣。吏曹判書沈履之曰。此事已於賓廳。有商論於大臣者矣。責納於光尹。旣無其路。替徵於後倅。尤涉苟艱。重勘光尹之罪。而蕩減本米之外。似無他道矣。同知中樞府事李漢鷹曰。此事。臣亦與聞於賓廳。商確時。而大臣諸臣。皆已陳達。臣意別無異同矣。刑曹參判鄭一祥曰。此事。大臣諸臣。一辭陳達。此外恐無他淑後之道矣。上曰。爲先令該府。嚴問口招。可也。出擧條尙喆曰。義州犯越罪人金世柱。物故屍身。歸葬咨文。自盛京禮部出來矣。回咨則令槐院措辭撰出。定禁軍。給馬下送于灣府。依例入送盛京。而亦令義州府。領來收葬之意。分付。何如。上曰。依爲之。出擧條尙喆曰。荏子島漂漢人。從旱路者。成咨文入送。而其中一名。中路病斃。故咨文中。具由竝付於北京禮部矣。今此盛京禮部。忽有回咨之擧。此雖無前例。彼旣有咨。不可無回答。令槐院。措辭撰出咨文。定禁軍。給馬下送于灣府。使之入送盛京。何如。上曰。依爲之。出擧條尙喆曰。三南軍作米及儲置米。濟民倉穀。俱是備不虞之需。其所措置。何等嚴重。而近來外邑穀物。每多虛留之弊。且年前雖有嫡奸之令。連値事故。尙未擧行。故各邑守宰。猶有因循放忽之事。今年則各穀分糶之後。發遣備局文郞廳。三南軍作米儲置米。濟民倉分留實數。爲先抽栍嫡奸。或有逋欠虛錄之弊。則當該守令。依事目重勘之意。預爲嚴飭。俾無畢竟生事之患。何如。上曰。依爲之。出擧條尙喆曰。諸道沿海穀物。邑邑罄竭。如有朝家不時取用之事。則其何能猝然辦出乎。此後則毋論某衙門所管。非關由朝家。則使不得擅換名色。推移犯用。如是申飭之後。不有朝禁。因循謬習者。隨見論責之意。嚴飭諸道。何如。上曰。所奏甚是。另加嚴飭。可也。出擧條尙喆曰。史庫曝曬。例爲間一年擧行。而近來停廢。今至四年之久。其中鼎足山城史庫。則多有雨漏處。尙未修改。赤裳山城曝曬。今年亦爲當次云云。何以爲之乎。上曰。待秋擧行。可也。出擧條尙喆曰。春序已晩。濬川過時。主管堂上具善復。還爲差下。使之着意擧行。何如。上曰。依爲之。出擧條尙喆曰。濬川之役。無歲無之。白岳山沙石。每爲潦水滾下。去年濬今年濬。救弊之道。莫若治本。白岳土性。雖不宜樹。若被以莎草。種以樹木。則庶無逐年濬川之弊矣。濟恭曰。遍是沙石。無着根處。似難種樹矣。存謙曰。若被莎善種。則豈有不成之理乎。尙喆曰。向來關西小米二萬石之劃給戶曹者。自均廳。已送本價於戶曹。而因守禦廳形勢之可悶。其後筵稟。使之主管發賣矣。姑未及收殺。而該營穀簿之案。以守廳懸錄云。均廳當報者。待其前頭發賣。準數還償之意。分付守廳。何如。上曰。依爲之。出擧條存謙曰。目今農務方張。而成就農功者。天時人事而已。雨暘雖云時若。耕播若或愆期。則難望其有秋。趁時力穡之方。已布於勸農綸音。而況於向來陵幸時。不用民力。至有儲置會減之敎。則凡在分憂之任者。孰敢不仰體奉行。而息肩勤農之道。宜無所不用其極。勿論大小緊慢事。有關於役民者。限農畢。一切禁斷之意。申飭諸道。何如。上曰。所奏誠是。另飭諸道。可也。出擧條尙喆曰。摠府。卽宿衛之地。捕將之於摠管。不得行公。三軍門大將。亦不得直宿闕內。則訓鍊大將張志恒所帶都摠管。恐難仍兼。許遞。何如。上曰。依爲之。出擧條尙喆曰。擧動時値雨。則陪從有張傘之例。而今則廢已久矣。至於昨日動駕時。頗有雨意。而以其近久不行。亦皆不張。此後稟定。似好矣。上曰。陪從之不張雨傘。果自何時。濟恭曰。陪從之張傘。雖是舊例。而動駕時。路狹處。則衆傘相磨。喧囂倍常。不張似好矣。尙喆曰。此雖舊例。與筵席暖帽有異。永革。似好矣。存謙曰。纂輯垂訖。只餘數日。見今堂上兪彦鎬。又爲承旨。姑令如前除本仕。使之着意纂輯。何如。上曰。依爲之。上曰。濬川堂上具善復還差。出榻敎上曰。都摠管張志恒許遞。出榻敎上曰。前慶尙左水使白東毅。罷職。出榻敎天衡鼎鎭在源謙彬所啓。請和緩。爲先削去其號。依律處斷。措辭見上上曰。不允。又所啓。請還寢付處罪人韓翼謩。放送之命。仍施遠竄之典。措辭見上上曰。不允。又所啓。請亟寢付處罪人金相福。放送之命。爲先施以遠竄之典。措辭見上上曰。不允。天衡鼎鎭所啓。請楸子島荐棘罪人趾海。濟州牧定配罪人纘海。更令王府。拿鞫嚴問。快施當律。措辭見上上曰。不允。又所啓。請薪智島定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。又所啓。請還寢象厚。放歸田里之命。仍施絶島定配之典。措辭見上上曰。不允。又所啓。請洪樂任。亟命王府。拿鞫嚴問。措辭見上上曰。不允。又所啓。請黑山島定配罪人金龜柱。依律處斷。措辭見上上曰。不允。又所啓。請杖配罪人韓命周。亟令王府。設鞫嚴問。措辭見上上曰。不允。天衡所啓。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。又所啓。請大靜縣爲奴罪人金壽賢。更令王府。拿鞫嚴問。依律處斷措辭見上上曰。不允。又所啓。請旌義縣荐棘罪人尹泰淵。亟令王府。拿鞫得情。快正王法。措辭見上上曰。不允。又所啓。請爲奴罪人河翼龍金重得。亟命王府。拿鞫得情。快正王法。措辭見上上曰。不允。又所啓。請海南縣定配罪人李弘濟。亟令王府。拿鞫嚴問。措辭見上上曰。不允。又所啓。請海南縣竄配罪人金載順。亟令王府。拿鞫嚴問。措辭見上上曰。不允。又所啓。請還寢南海縣島配罪人尹蓍東。放送之命。措辭見上上曰。不允。鼎鎭所啓。請大靜縣爲奴罪人金壽賢。依律處斷。措辭見上上曰。不允。又所啓。請黑山島荐棘罪人述海。拿鞫嚴問得情。措辭見上上曰。不允。又所啓。請洪龍漢遠地定配。措辭見上上曰。不允。又所啓。請罷乙未五月庭試榜。措辭見上上曰。不允。又所啓。請爲奴罪人河翼龍金重得。亟命王府。拿鞫得情。快正王法。措辭見上上曰。不允。又所啓。請放逐罪人安大濟。更令王府。拿鞫得情措辭見上上曰。不允。又所啓。請河東府定配罪人李克生。依律處斷。措辭見上上曰。不允。又所啓。請梁山郡定配罪人錫達。依律處斷。措辭見上上曰。不允。又所啓。請削黜罪人金漢耆。亟施竄配之典。措辭見上上曰。不允。又所啓。請海南縣竄配罪人金載順。亟令王府。拿鞫嚴問。措辭見上上曰。不允。又所啓。請削點罪人李澤遂會遂。竝施屛裔之典。措辭見上上曰。不允。又所啓。請韓後翼。亟令王府。拿鞫嚴問。措辭見上上曰。不允。又所啓。請昌城府定配罪人趙𡷗。更令王府。拿鞫嚴問。措辭見上上曰。不允。又所啓。今番徽寧殿望祭時。監察李光浹呈課內。大祝副司果柳匡國。莫重受香。初不進參。最後來到云。當此申飭之時。身爲大祝。受香之時。未及進參。誠極駭然。其在懲後之道。不可無警責。請徽寧殿大祝副司果柳匡國。拿問定罪。上曰。依啓。濟恭曰。臺體何等至重。而持平成鼎鎭。陳啓之際。非齋日則宜以請字。而不以請字。下端不以何如。而以宜字。臣旣是經筵。則揆以筵體。不可不請推。推考。何如。上曰。新登臺閣。固宜生疎。勿推。可也。鼎鎭曰。臣初入臺地。登筵奏對之際。有做錯之失。以致經筵官請推之擧。揆以臺體。臣何敢晏然於臺次乎。請命遞斥臣職。上曰。勿辭。亦勿退待。命退。諸臣以次退出。